作者：曹勋
词牌/韵律：沁园春

paragraphs: 春点烟红，露晞新绿，土膏渐香。
散懒慵情性，寻幽选静，一筇烟雨，几处松篁。
恨我求闲，已成迟暮，石浅泉甘难屡尝。
犹堪去，向清风皓月，南涧东冈。
如今雁断三湘。
念酒伴、不来梅自芳。
幸隐居药馆，孙登啸咏，从容云水，无负年光。
且共山间，琴书朋旧，时饮无何游醉乡。
归常是，趁前村桑柘，犹挂残阳。